Enjins sal brul vir omgee | Netwerk24
Enjins sal brul vir omgee
Die jaarlikse insamelingsgeleentheid ten bate van kinders (Toy Run), wat deur motorfietsryers in Kroonstad gelei word, word vir Saterdag 10 November beplan.
Dié massaoptog beloof om vanjaar groot plesier en pret vir behoeftige kinders te bied.
Verrigtinge gee die geleentheid vir mense met veldmotorfietse en vierwielmotorfietse om ook deel te neem. Al wat motorfietsryers moet doen, is om 'n speelding vir 'n behoeftige kind te bekom of 'n skenking aan die organiseerders te gee, sodat 'n kinderhart oor die feestyd bly gemaak kan word.
Die dag se bedrywighede begin wanneer motorfiets­ryers om 09:30 op die landbouterrein van die Hoërskool Kroonstad aan 'n optog deelneem. Omstreeks 10:00 word geskenke by die Panorama-plaza aan behoeftige kinders uitgedeel.